  Майя Бывальцева Удмуртиысь гурт возёсъя но сиён-юонъя министерствоен ортчытэм «Здоровое село» элькун вожвылъяськонын вормисьёс 5,4 миллион манетэз куспазы люкозы. Тужгес бадӟымез кузьым – 1,5 миллион манет. Со сярысь удысэтлэн пресс-службаез ивортӥз. Вожвылъяськон ар ӵоже кык люкетэз мынӥз. Нырысетӥяз гурт поселениос мерлык но демографи югдурзы сярысь ивортодэт дасязы, кыкетӥяз – кыӵе воштӥськонъёс луизы ар ӵоже. Дунъясьёс куриськонъёсты 27 мэртэтъя эскеризы, валтӥсьёсыз пӧлын – вордскемъёслэн но кулэмъёслэн, ужасьёслэн, йыружъёслэн, секыт улӥсь семьяослэн лыдзы, спортъя но тазалыкез кыдатон но мукет ужрадъёсты радъян, ёрос, элькун, огъяросси ужрадъёсы пыриськон но мукет. 2020-тӥ арын вожвылъяськонлэн нырысетӥ люкетаз 17 ёросъёсысь 50 гурт поселениос куриськон сётӥзы. Таяз арын 15 ёросъёсысь 33 пыриськисьёс кузьымъёс понна нюръяськизы. Вормисьёсты интывылын улӥсьёслэн лыдзы пусйизы. Нырысетӥ группаын (4 сюрслэсь трос улӥсен поселениос): - 1-тӥ инты – «Селтинское» муниципал клыдытэт, коньдон кузьымлэн быдӟалаез – 1,5 миллион манет; - 2-тӥ инты – «Сюмсинское» муниципал кылдытэт – 900 сюрс манет. Кыкетӥ группаын (1 сюрсысен 4 сюрсозь улӥсен поселениос): - 1-тӥ инты – «Карсовайское» муниципал кылдытэт (Балезино ёрос) – 1 миллион манет; - 2-тӥ инты – «Кварсинское» муниципал клыдытэт (Вотка ёрос) – 600 сюрс манет; - 3-тӥ инты – «Ува-Туклинское» муниципал кылдытэт – 400 сюрс манет. Куинетӥ группаын ( 1 сюрслэсь ӧжыт улӥсен поселениос): - 1-тӥ инты – «Пазяльское» муниципал кылдытэт (Можга ёрос) – 500 сюрс манет; - 2-тӥ инты – «Халдинское» муниципал кылдытэт (Сьӧлта ёрос) – 300 сюрс манет; - 3-тӥ инты – «Беляевское» муниципал кылдытэт (Эгар ёрос) – 200 сюрс манет. Утэм коньдонэз гуртъёсты но черкогуртъёсты умоятонэ, лулчеберетэз но спортэз азинтыны тӥрлык басьтыны кутыны яра. Радлъясьёс оскыто, вожвылъяськон вуоно арын нош ик ялозы, форматэз воштэмын луоз Тегъёс: Ижкар Удмуртия гурт вожвылъяськон коньдон умоятон гуртвозёсъяминистерство  